NITRA. Vo futbalovom tíme FC Nitra, ktorý je na poslednom mieste corgoňligovej tabuľky, v pondelok hneď zrána padla definitíva o predčasnom konci Ladislava Jurkemika ako trénera.
"Oznámil mi to dnes generálny manažér klubu Jozef Petráni, stretli sme sa o desiatej hodine," hovoril Ladislav Jurkemik bez emócií.
"Do konca jesennej časti zostávajú ešte štyri kolá, vraj chcú do kabíny priniesť nový vietor, vytýkali mi aj niektoré vyjadrenie pred novinármi po poslednom domácom zápase s Myjavou. V tomto smere ale necítim žiadnu vinu, aj hráčov som totiž sám presviedčal, aby mali trpezlivosť," krútil Jurkemik hlavou nad dôvodmi svojho predčasného konca v Nitre.
Zmluvu mal do konca sezóny, jej vysporiadanie si s klubom dohodol v priebehu tohto týždňa. Problémom pre Jurkemika boli posledné výsledky, od škandalózneho zápasu s Trnavou totiž získala Nitra iba jeden bod za domácu remízu proti Zlatých Moravciam a vďaka tejto žalostnej bilancii je posledná v tabuľke.
Už sa, samozrejme, špekuluje aj o kandidátoch na uvoľnené kreslo trénera. Ak by mali v Nitre riešiť situáciu z vlastných radov, poruke sú mená ako Cyril Stachura, Peter Hnilica alebo Michal Kuruc, v hre majú byť však aj ďalší kandidáti.